Tematika

**Kanonikus mű szeminárium**

**BTALA0111BA**

Oktató: Fejes Péter (*fejes.peter@arts.unideb.hu)*

**Hétfő 14h-16h, 232/e**

**A kurzus célja:** A félév során olyan drámákkal foglalkozunk, melyekben kitüntetett szerepe van az egyén és a közösség viszonyának. Az elemzés elősegítésének érdekében minden alapszöveghez társítunk egy huszadik századi feldolgozást, melyek nem csak tartalmi eltérések felfedezésére, hanem a műnem alakulástörténetének tanulmányozására is kiváló lehetőséget teremtenek. A szemináriumon a hallgatók elemi szövegek ismerhetnek meg, és az azokról alkotott olvasataikat összevethetik hallgatótársaikéval; ezáltal pedig tér nyílik arra, hogy azokat az alapvető kommunikációs, kritikai és argumentatív készségeiket fejleszthessék, melyeknek mind a képzés más kurzusain, mind a későbbi tanulmányaik során nagy hasznát vehetik majd.

**A kurzus témái:**

1. szeptember 11. **Óramegbeszélés**

2. szeptember 18. **Shakespeare: Lear király, I.**

3. szeptember 25. **Shakespeare: Lear király, II.**

4. október 2. **Edward Bond: Lear király**

5. október 9. **Shakespeare: Hamlet, I.**

6. október 16. **Shakespeare Hamlet, II.**

7. november 6. **Heiner Müller: Hamletgép**

8. november 13. **Csehov: Sirály, I.**

9. november 20. **Csehov: Sirály, II.**

10 november 27. **Borisz Akunyin: Sirály. Komédia két felvonásban.**

11. december 4. **Portfólió ismertetése – Jegyhirdetés**

12. december 11. **Javítási lehetőség**

**A kurzus teljesítésének feltételei:** A kurzus rendszeres (és három hiányzást meg nem haladó) látogatása. Az olvasmányonként sorra kerülő „beugrók” sikeres teljesítése. Ha valakinek nem sikerül az első alkalommal, a második alkalommal újra próbálkozik. A távollét nem sikerült beugrónak minősül. Amennyiben az adott szöveg esetén a hallgató – így vagy úgy – nem megy át a beugró(ko)n, egy közösen meghatározott témában 5-6 oldalas a támasztott követelményeknek megfelelő esszét ír. Továbbá alapkövetelmény az aktív órai részvétel, illetőleg a részfeladatok (filmek megnézésének, referátumok elkészítésének, etc...) határidőre való teljesítése. Fontos alapkövetelmény, melynek elmaradása esetén a kurzuson való részvétel elégtelennek minősül, hogy az félév végi portfóliót a hallgatók határidőre eljuttassák a kurzusvezető email címére, és a portfólió téziseit ismertessék és védjék meg az utolsó alkalmon.

**A számonkérés módja:** A félévet – az olvasmányról olvasmányra sorra kerülő beugrókon túl – az órai aktivitásra és a portfólió dolgozatra, valamint az ismertető alkalmon megtartott prezentációra kapott pontok alapján értékeljük. Szóbeli vizsgán lehetőség lesz javítani az így szerzett érdemjegyen. Az elbeszélgetés anyagát a szemeszter során tárgyalt művek és témák adják. A szóbeli vizsga során egy érdemjegyet lehet javítani vagy rontani.

**Kötelező irodalom:**

A Shakespeare és a Csehov szövegek többféle kiadásban is hozzáférhetőek. Az órák javára is válhat, ha több fordításból dolgozunk. A Shakespeare szövegeknek éppenséggel friss fordítása is akad, így aki ebből (is) dolgozik, referátum tartása esetén, plusz pontokra számíthat. A kevésbé ismert szövegek fellelési helye:

Akunyin, Borisz: *Sirály. Komédia két felvonásban.* Ford.: Molnár Angelika. In.: *Orosz népi posta. Mai orosz drámák.* Európa, Bp., 2005. 5–61. o.

Bond, Edward: *Lear*. Ford.: Földényi F. László. In. Uő.: *A pápa lakodalma.* Európa, Bp., 1976. 205–304. o.

Müller, Heiner: *Hamletgép*. In. Uő.: *Képleírás.* Műfordító Füzetek JAK–Jelenkor kiadó, Bp.–Pécs, 1997. 28–36. o.

**Ajánlott irodalom:**

Az órák alakulásától függően lehet számítani a résztvevők érdeklődéséhez és a felvetődő problémákhoz kapcsolódó olvasmányokra, melyek a felmerült problémák tisztázásán túl az igényes portfóliómunkák elkészülését segítik elő.

A kurzus tematikája a félév folyamán változhat. Az oktató az utolsó órán megbeszéli a hallgatókkal a kurzus teljesítését a félévi munka tükrében.